
Abstract: In the following, are presented the life and the 
work of professor Ion Şerban Nania, archeologist, historian, 
Science historian, ethnologist and biologist as well, who published 
numerous innovative, richly documented studies, in all the 
research domains he had approached. He was struck down at the 
height of his creative state by a ruthless disease on the 13* of 
December, 2009. 

L-am cunoscut pe profesorul Ion Nania la 10 noiembrie 2000, 
cu prilejul participării la cea de-a 31-a Sesiune anuală de comunicări 
a Muzeului Judeţean Argeş din Piteşti. îmi amintesc că, după ce 
moderasem împreună cu academicianul Nicolae Botnariuc cele 
17 comunicări prezentate în şedinţa secţiei de Zoologie, ne-am 
îndreptat spre restaurantul din apropiere unde ne aştepta masa de 
prânz. Nemaigăsind loc la mesele cu biologii veniţi din toată ţara, 
m-am aşezat, împreună cu soţia mea, dr. Alexandrina Negrea, la masa 
istoricilor din Muzeul Argeş. Aceştia tocmai terminaseră de mâncat şi 
ascultau ce le spunea un comesean cu fruntea înaltă, privire pătrun¬ 
zătoare şi mustaţa căruntă. Având mult umor, povestitorul era adesea 
întrerupt de hohote de râs, întrebări şi comentarii. Ascultându-1, am 

fost captivat, ia rândul meu, de poves¬ 
tirile sale, de calitatea informaţiilor şi de 
acurateţea frazelor sale. Acestea trădau 
un intelectual înzestrat cu o cultură 
enciclopedică profund asimilată, un 
cercetător de elită pasionat iremediabil 
de ştiinţele naturii, arzând continuu de 
dorinţa de a studia şi scrie cu prioritate 
despre trecutul şi prezentul ţinutului 
său natal. întrebând pe istoricul de 
lângă mine, am aflat că distinsul domn 
era profesor la un liceu din Piteşti, 
autor al unor volume despre istoria 
vânătorii şi vânatului în România, 
inclusiv a numeroase articole arheo¬ 
logice, istorice, folclorice, etnobotanice şi etnozoologice: Ion Nania. 
Intuind în Ion Nania un membru CRIFST de marcă, l-am rugat pe 
interlocutorul meu să mă prezinte în calitatea mea de atunci, cea de 
secretar al Diviziei de Istoria Ştiinţei (DIS) a Comitetului Române de 
Istoria şi Filozofia Ştiinţei şi Tehnicii (CRIFST) din cadrul Academiei 
Române 1 . 

în convorbirea avută atunci la masă, Ion Nania a acceptat bucuros 
propunerea mea de a-şi depune cererea de înscriere ca membru asociat, 
însoţită de curriculum vitae şi lista de publicaţii. La 17 august 2001 
primeam prin poştă documentele solicitate. La 15 octombrie 2001 îi 
trimiteam adresa de confirmare a primirii ca membru asociat al diviziei 
de Istoria Ştiinţei, semnată de acad. Gleb Drăgan (preşedinte DIS) şi 
de cercet. şt. I dr. Ştefan Negrea (secretar DIS), inclusiv legitimaţia 
DIS nr. 42. Conform statutului CRIFST, după un an, la 17 octombrie 
2002, era supus aprobării Adunării Generale întrunită în Aula Magna 
a Academiei Române. Membrii CRIFST au aflat din referatul de 
sinteză întocmit de mine că profesorul Ion Şerban Nania, născut la 25 

1 Autorul a ocupat această funcţie onorifică în perioada ianuarie 1995 - mai 2007, 
fiind ales de trei ori consecutiv şi fiind propus pentru al patrulea mandat pe care 
l-a refuzat, propunând pe actualul secretar, istoricul Valentin Marin, pregătit de 
dânsul ca succesor. (Nota red.) 

martie 1934, era absolvent al Facultăţii de română-istorie a Institutului 
Pedagogic din Bucureşti; că a publicat deja două cărţi: Istoria Vânătorii 
în România , apărută în 1977, şi Vânatul pe teritoriul României , apărută 
în 1991, precum şi peste 50 de lucrări ştiinţifice - unele dintre ele fiind 
apreciate elogios de personalităţi consacrate în domeniu, printre care 
C. C. Giurescu, Romulus Vulcănescu şi C. S. Nicolăescu-Plopşor. Fiind 
votat în unanimitate, i-am dat personal, la Piteşti, cu prilejul celei de-a 
32-a Sesiuni anuale de comunicări a Muzeului Judeţean Argeş din 8-9 
noiembrie 2002, adresa de confirmare a calităţii de membru titular şi 
o copie a regulamentului CRIFST. 

Viaţa 

In ceea ce urmează voi prezenta secvenţe din viaţa regretatului 
profesor Ion Şerban Nania, aşa cum rezultă din scrisorile primite de 
la el ca membru al CRIFST şi din prefeţele cărţilor sale precum şi 
dintr-o cronologie a principalelor evenimente din viaţa sa, folosind 
datele autobiografice publicate în cartea Legende şi tradiţii (2007). Cu 
certitudine, viaţa sa a fost strâns împletită cu cea a ţăranilor din Vlaşca 
sa natală, majoritatea săraci şi exploataţi fără milă - indiferent de cine 
a condus până în prezent adânc încercata Românie. Vorba poetului: 
„Munţii noştri aur poartă / Noi cerşim din poartă-n poartă ...” Dintre toţi 
românii vor „cerşi” sigur ţăranii, cât timp statul nu va realiza cadrul 
propice pentru crearea de ferme moderne, pentru refacerea irigaţiilor 
şi a perdelelor forestiere distruse după 1989, pentru stoparea defrişă¬ 
rilor. Pădurile pot fi proprietate particulară, dar exploatarea lor, ca şi 
a bogăţiilor subsolului, trebuie să fie supravegehată conform unor legi 
formulate clar, care să prevadă condamnări penale severe cu executare 
imediată pentru absolut toţi cetăţenii ţării, conform principiului 
democratic „nimeni nu este mai presus de lege”. Ca în Franţa, de 
exemplu, unde l-am cunoscut pe contele Begouen, proprietarul celebrei 
peşteri cu gravuri paleolitice „Trois Freres” din Pirinei. Această peşteră 
fiind un sit protejat, contele avea voie să introducă doar 3-4 persoane 
odată, având prioritate specialiştii în gravuri şi picturi rupestre cu autori¬ 
zaţii speciale, din care se eliberau cel mult una pe an ( vide Şt. Negrea, 
1979). In Anglia, o şosea nouă a trebuit să fie reproiectată când construc¬ 
torii au dat peste un sit botanic în cale. La polul opus, politicienii noştri, 

care nu pot fi bănuiţi a fi pătrunşi de principiile adevăratei ecologii, cea 
fondată de Ernst Haeckel la Universitatea din lena, se joacă cu natura 
care, odată dezlănţuită, scăpată de sub control, se răzbună pe nepăsarea 
şi ignoranţa conducătorilor prin perioade de secetă prelungită ducând 
la deşertificare, prin inundaţii catastrofale şi alunecări de teren (peste 
tot unde pădurile au fost rase) etc. Ecologii cu diplomă nu au fost şi nu 
sunt consultaţi decât excepţional. In schimb au fost şi sunt consultaţi 
„ecologiştii” (sic!) politici atotştiutori, atât înainte cât şi după 1989, în 
nesfârşita tranziţie. Această tranziţie este întreţinută în folosul „băieţilor 
deştepţi”, al „baronilor” din partide şi de parlamentarii care fac şi votează 
legi cu nemiluita, fără ca acestea să fie respectate nici măcar de cei care 
le-au conceput şi votat. Dacă ar fi fost ascultaţi hidrobiologii consa¬ 
craţi, urmaşi ai lui Grigore Antipa, nu ar fi fost, de pildă, asanate toate 
bălţile din zona inundabilă a Dunării şi parţial cele din Deltă. Aceste 
bălţi aveau un rol esenţial în evitarea viiturilor de primăvară şi în alimen¬ 
tarea cu apă a japşelor, ghiolurilor şi întinsurilor, apă necesară pentru 
ciclurile trofice care conduc, în final, la o bogată producţie de peşte 
pentru consumul intern dar şi pentru export. Sunt naivi cei care cred că 
se mai poate reveni la starea prosperă a bălţilor din vremea lui Grigore 
Antipa prin ecologizare. Niciodată un ecosistem modificat de om prin 
îndiguiri, baraje etc. nu va mai putea fi ce a fost înainte. Va deveni un alt 
tip de ecosistem, care, în final, va intra sau nu intr-un stadiu de climax 
diferit de cel original {vide DEM, voi. 1, p. 377). 

Marele hidrobiolog, ihtiolog şi economist al apelor care a fost 
Antipa a avertizat în cartea sa din 1910 - sugestiv intitulată Regiunea 
inundabilă a Dunării. Starea ei actuală şi mijloacele de a o pune în valoare 
- că planul de desecare a întregii lunci inundabile, inclusiv a Deltei, 
avansat de unii ingineri şi politicieni ai vremii, va avea consecinţe dintre 
cele mai grave. De ce? Pentru că bălţile deţineau un rol important în 
reglarea debitelor fluviului, în menţinerea nivelului freatic ridicat pentru 
zonele agricole învecinate şi a unui regim de precipitaţii local favorabil în 
zona inundabilă. în sistemul preconizat de Antipa (1910, 1927), marile 
depresiuni naturale unde se aflau bălţile cele mai mari şi mai productive 
trebuiau să rămână pentru peşte şi ca rezervoare de apă; zonele interme¬ 
diare urmau să fie amenajate şi folosite alternativ pentru cultura crapului 
în perioada inundaţiilor şi pentru agricultură în perioadele uscate; numai 

terenurile mai ridicate, cu sol deja format, trebuiau să fie îndiguite şi 
cedate definitiv agriculturii. Dacă Grigore Antipa a reuşit să păstreze, cu 
autoritatea sa ştiinţifică dar şi datorită funcţiei sale de inspector general 
al Pescăriilor Statului cea mai mare arie umedă rămasă în regim natural 
din Europa, odată cu acţiunile de extindere a suprafeţelor agricole şi 
de concentrare a localităţilor din ultimii ani ai regimului comunist s-a 
trecut şi la asanarea zonei inundabile şi a Deltei Dunării. Să nu se creadă 
însî că nu au fost voci şi publicaţii ştiinţifice care să continue să suţină 
ideile şi propunerile lui Grigore Antipa, să aducă noi argumente bazate 
pe cercetări proprii {vide C. Motaş, 1960; N. Botnariuc şi S. Beldescu, 
1961; George Bârcăşi M. Băcescu, 1969; C. Motaş, 1971; Şt. Negrea şi 
A. Negrea, 1975; Şt. Negrea, 1990). 

Am ţinut să amintesc unele aspecte ale evoluţiei societăţii 
româneşti în secolul trecut pentru a putea înţelege atitudinea 
civică, totdeauna verticală a profesorului (marginalizat ca suplinitor 
perpetuu) şi pentru a evalua corect opera ştiinţifică a cercetătorului 
(pasionat de istorie, biologie, etnologie şi folclor). Pentru a înţelege, 
de asemenea, de ce a iubit, ca nimeni altul, locurile natale şi de ce 
răzbate din scrierile sale mândria de a fi „din Vlaşca, din Mozăceni - 
sat cu nume străvechi şi frumos de origine geto-tracă”. In continuare 
reproduc fragmente din scrisorile inedite ale lui Ion Nania, adresate 
mie în calitate de secretar al DIS-CRIFST, stilizate pe alocuri. 

Scrisoarea 1 . Piteşti, 17 august 2001 

„Stimate Domnule dr. Ştefan Negrea, 

Sunt un ţăran al cărui strămoş, Nania, s-a vândut rumân lui 
Trufanda, mare vistier, la 20 aprilie 1629 - deşi poseda o frumoasă 
ocină (pământ cu drept ereditar - Nota Şt. N.) atestată în 1557, când 
mai trăia bunicul său. Sunt aşadar un om provenit dintr-o altă lume, 
educat pentru alte vremuri, cu dragoste de glie, pentru boieri) care nu 
au fost aşa cum i-au descris comuniştii) şi mai ales cu deosebit respect 
faţă de Dumnezeu, care m-a înzestrat cu o putere fizică şi mentală mai 
deosebită. 

Părinţii, oameni simpli, m-au educat după legile şi obiceiurile 
din bătrâni. Mai ales tata îmi spunea: „Nu ai voie să minţi decât dacă, 
Doamne fereşte, e război şi cazi prizonier. Atunci poţi să minţi ca 

să nu-ţi trădezi ţara şi camarazii.” Am muncit mult, de la şase-şapte 
ani. Tata s-a întors din război schilodit. De aceea eu a trebuit să 
muncesc pământul, să cresc vitele. Dar am şi citit mult. Văzând ce 
fac comuniştii prin satele noastre i-am urât din tot sufletul. Era prin 
martie 1949. Mergeam cu carul tras de boi sa-1 duc pe tata la doctor 
în Piteşti când, pe câmpul Oarjei, am văzut o scenă cutremurătoare. 
Vreo zece ţărani erau înhămaţi la un plug pe care cineva îl ţinea de 
coarne iar doi miliţieni îi băteau cu biciul ca să-l tragă. Mai târziu, 
prin 1952, aveam să aflu că omul cu biciul era Marin Ciocănel, preşe¬ 
dintele Sfatului Popular din Oarja de atunci! 

Am fost în permanenţă prigonit, marginalizat, hărţuit. Am 
răspuns numai printr-o bună pregătire profesională şi prin muncă 
exemplară iar în autobiografie subliniam că m-am născut într-un 
bordei şi că numai prin muncă tata a ajuns unul dintre fruntaşii 
satului. Vă fac aceste mărturisiri pentru a mă înţelege, de ce am 
amânat atâta timp răspunsul solicitat. Dacă n-am primit toată viaţa 
o răsplată cât de mică pentru munca mea conştiincioasă, la ce bun 
acum, în pragul sfârşitului? Şi aceasta venită din partea unei persona¬ 
lităţi ştiinţifice care abia m-a cunoscut. Acum, că m-am hotărât, vă 
mulţumesc. Deşi sunt bolnav şi am ajuns să dorm 7-8 ore pe noapte 
în loc de 3-4 ore ca odinioară, încă lucrez mult. Dacă înainte de 1989 
eram pe lista neagră a ofocialităţilor, azi nu găsesc sponsori. Un flacon 
cu zaharină a ajuns 15 000 lei. După ce plătesc întreţinerea la bloc şi 
celelalte facturi lunare, din pensie îmi mai rămân doar bani pentru 
pâine şi salam... Şi asta în timp ce ţara este jefuită fără ruşine de cei ce 
au ajuns la putere [...] 

Ce bine ar fi pentru neamul românesc dacă măcar intelectualii 
ar fi aşa cum sunteţi dumneavoastră. Cu mulţumirile cuvenite şi cu 
adâncă recunoştinţă, vă îmbrăţişez ca pe un frate, ca pe un român 
adevărat, Ion Nania. 

P. S. Vă trimit alăturat un extras din mica monografie «Cocoşul 
Aldai » tipărită cu sprijinul Muzeului Judeţean Satu Mare. Cei de la 
Muzeul din Piteşti au refuzat să o publice «din lipsă de spaţiu»...” 

Scrisoarea 3. Piteşti, 26 august 2002 

„Mult Stimate Domnule Ştefan Negrea, 

Am întârziat cu răspunsul la circulară din cauza muncii 
intense depuse pentru scrierea unei monografii săteşti (este vorba de 
monografia „Mozăceni” - satul natal al autorului - Nota Şt. N.). In 
medie lucrez cam 15-16 ore din 24. Alăturat vă trimit comunicarea 
despre stârcul Bubulcus ibis - probabil cea mai scurtă monografie a 
unei păsări din ornitofauna României [...]. Până la 17 octombrie a.c. 
textul şi ilustraţia vor fi gata. 

Vă mulţumesc mult pentru că - deşi sunt în provincie - nu 
mă uitaţi. Mă rog lui Dumnezeu să vă ajute şi să vă dea sănătate! Vă 
îmbrăţişez ca pe un frate ocrotitor, Ion Nania”. 

Scrisoarea 4. Piteşti, 18 decembrie 2002 
„Mult Stimate Domnule Ştefan Negrea, 

Sunt tot mai bolnav şi obosit. îndur frigul din cameră (sunt 
14-15°C) ca să pot ajunge la finalul monografiei săteşti de care v-am 
scris. Se împlinesc doi ani de când am început munca de redactare. 
Aşternerea pe hârtie a fost dificilă datorită materialului imens cules 
pe teren în aproape 50 de ani. Uneori stau şi mă gândesc: cum am 
fost în stare să fac atâta efort fizic şi sacrificii băneşti? A meritat? Şi 
ce am câştigat? Dacă rămâneam ţăran în satul meu natal, la munca 
pământului, aş fi avut, cu siguranţă, o bătrâneţe liniştită, fără multe 
griji. Pe când aşa, cu ce m-am ales cumpărând mereu cărţi, citindu-le 
şi conspectând ce mă interesa? Cu o pensie mizeră care abia îmi ajunge 
să achit întreţinerea şi alte cheltuieli la bloc şi, din puţinii bani rămaşi, 
să cumpăr de mâncare - echivalentul a 3-4 kg de mezeluri. Dar 
medicamentele?! Cu toate acestea mă pot socoti un om fericit faţă 
de adevăraţii muritori de foame, tot mai numeroşi în ţara noastră. 
Nemernice vremuri!... 

Domnule Negrea, vă rog, dacă puteţi, să-mi găsiţi un cumpă¬ 
rător pentru volumele din colecţia Fauna României trecute în lista 
anexată, toate în stare excelentă. Sunt nevoit să le vând pentru că am 
mare nevoie de bani. Le-am cumpărat la apariţia în librării pentru a 
identifica speciile întâlnite în deplasările mele. Am constatat astfel că 
din Argeş nici jumătate din specii nu sunt citate! M-a preocupat în 



44 | Ştefan Negrea 


mod deosebit fauna de păsări şi mamifere de interes vânătoresc. Am 
peste 8000 de pagini dactilografiate despre aceste animale. Cum v-am 
mai scris, dacă în trecut nu puteam publica fiind pe lista neagră, acum 
n-am sponsori! Mi-am dat seama că sunteţi un bun creştin şi român 
şi de aceea sunt sigur că mă veţi povăţui cum pot să vând volumele 
din Fauna României. (Am afişat lista în avizierele de la Institutul de 
Speologie „Emil Racoviţă” şi de la Muzeul „Grigore Antipa” - Nota 
Şt. N.) 

Cu mulţumiri anticipate, vă îmbrăţişează frăţeşte, Ion Nania”. 

Scrisoarea 7. Piteşti, 1 septembrie 2003 

„Mult Stimate Domnule Negrea, sunt tot mai convins că trebuie 
să mă bucur de durerile şi ameţelile care mă chinuie tot mai mult 
dimineaţa, la sculare. Este un semn că mai trăiesc şi că trebuie să îi 
mulţumesc bunului Dumnezeu care mă ocroteşte şi că vă pot scrie 
această scrisoare. 

Deşi redactarea monografiei „ Mozăceni ” imi ocupă mai tot 
timpul, voi participa cu siguranţă la Adunarea Generală a CRIFST 
din 23 octombrie, dar fără a prezenta o comunicare. Voi încerca până 
atunci să nu mă mai gândesc la nenorocirile care se abat, tot mai 
multe, asupra bietei noastre ţări, chiar dacă: 

Diferenţa se confirmă!Ca o plagă peste dermă: 

Azi ministrul are firmă/Prim-ministrul are fermă... 

Vă îmbrăţişez ca pe un frate, cu sărutări de mână Doamnei 
Negrea, Ion Nania”. 

(Era pe vremea lui Adrian Năstase. De remarcat că, deşi suferind, 
Ion Nania şfichiuieşte cu talent de epigramist autentic şi umor sarcastic 
pe politicienii contemporani care au creat actualul haos în socie¬ 
tatea românească, adeverind că nimic nu s-a schimbat de la Niccolo 
Machiavelli (1459-1527) încoace; ca şi atunci, în politică dictează 
interesele şi forţa, nu principiile morale - Nota Şt. N.) 

Scrisoarea 8. Piteşti, 28 Brumar (octombrie) 2004 

„Mult Stimate Domnule Negrea, 

Cu ajutorul lui Dumnezeu, în ciuda multor piedici, iată că îmi 
văd împlinită munca de o viaţă (de etnolog, biolog etc. - Nota Şt. N.) 

pe văile copilăriei mele - Mozăceni, Drâmbovnic - care se unesc pe 
vatra comunei Mozăceni. Dacă materialul - parţial folosit - a fost 
adunat pe parcursul unei jumătăţi de secol, pentur redactare am stat zi 
şi noapte la masa de lucru până la 18-19 ore din 24, începând de prin 
decembrie 2000. A fost o muncă istovitoare care a durat mai bine de 
trei ani, în ciuda necazurilor care nu m-au ocolit şi a sănătăţii şubrede. 
Acum vă veţi da mai bine seamam de ce nu am putut participa mai 
mult la activitatea CRIFST, cum aş fi vrut - dar bunătatea dumnea¬ 
voastră mă iartă. 

Vă îmbrăţişează cu mult respect, Ion Nania.” 

Nota Şt. N.: Scrisoarea era însoţită de o voluminoasă monografie 
(790 pagini) intitulată: „Mozăceni-o veche aşezare din fosta ţară Vlaşca 
ce purta următoarea dedicaţie: „Bunului român, omului de ştiinţă cu 
credinţă în Dumnezeu Ştefan Negrea, cu toată preţuirea autorului. 
23 Brumar 2004, ziua Cuv. Antonie de la Iezeru-Vâlcea”. Respectul 
profund al omului Ion Nania pentru ţăranul român ca truditor pe 
ogor şi erou pe front răzbeşte şi din motto-ul cărţii care îi este astfel 
dedicată: „ Din sudoarea picată-n mărgăritare de pe frunţile ţăranilor 
s-au înfipt în glie rădăcinile statornice, iar din din sângele vărsat de eroi 
au răsărit bujorii libertăţii. Ion Nania . Pe coperta a patra, figurează 
un citat din cartea ,Mitologia românilor ’ a cunoscutului etnolog 
Romulus Vulcănescu, în care Ion Nania este alăturat în context unor 
nume celebre: „Cu studiul vânatului şi vânătorii în Dacia s-au ocupat 
câţiva istorici români ai temei: Alexandru Odobescu, Constantin C. 
Giurescu etc. Noi ne oprim la ultimul studiu de Ion Nania, care e mai 
aproape de exegeza mitică. Dânsul trece în revistă relatările scriitorilor 
antici, greci şi romani [...] apoi descrie natura vânatului [...], felul 
vânătorii [...] şi folosirea cărnii, blănii, oaselor. De asemenea, descrie 
vânătoarea în perioada daco-romană, în perioada feudală (vânătoarea 
domnească, a boierilor şi a ţăranilor liberi), cu dările şi obligaţiile 
corespunzătoare”. 

Impresionat de monografia Mozăcenilor, am publicat o recenzie 
pe potrivă în revista Noema a CRIFST (voi. 4, nr.l, 2005). Se vede că 
aceasta a avut ecou în Argeş, deoarece am primit, îndată după apariţie, 
următorul mesaj venit prin poşta electronică: 

„Stimate Domnule Ştefan Negrea, 

Prin bunăvoinţa domnului profesor Ion Nania, am putut citi, 
zilele trecute, cronica Dvs. la cartea-eveniment a Domniei sale despre 
Mozăceni. Aveţi dreptate, este o carte unică în acest domeniu. întrucât 
dl. Nania a împlinit o frumoasă vârstă (70 de ani - Nota Şt.N.) vă cer 
respectuos permisiunea să publicăm în revista de cultură Argeş (pe care 
o conduc) textul Dvs. [...] pentru că numele Dvs. are acea greutate 
(competenţa necesară) de care cartea d-lui Nania are nevoie [...]. 
Având în vedere că revista Argeş are un tiraj de 1 000 de exemplare şi 
circulă în întreaga ţară (reviste, scriitori, biblioteci), cred că textul Dvs. 
poate să apară în două publicaţii. în fine, am fi onoraţi să colaboraţi cu 
revista de cultură Argeş! 

Vă mulţumim anticipat, Jean Dumitraşcu, redactor şef”. 

Scrisoarea 14. Piteşti, 28 august 2006 

„Mult Stimate Domnule Negrea, 

Am primit circulara Dvs. din 21 iunie a.c. dar am întârziat 
răspunsul pentru a-1 însoţi cu ultimul număr al revistei „Restituiri 
- Piteşti ” de care voi răspunde de aici înainte şi pe care doresc să o 
fac să reflecte adevărul istoric în folosul celor ce doresc să cunoască 
realitatea despre ororile comunismului de sorginte bolşevică, care a 
mintă credinţa în Dumnezeu, dragostea de glie şi sufletul românesc, 
făcând să dispară în bună măsură cea mai veche etnocultură din 
spaţiul european. Revista a apărut chiar de „Ziua lupului”, la 23 
august, zi în care ţara noastră a căzut sub jugul comunist şi care, 
spre umilirea cea mai barbară, a fost transformată în sărbătoare 
naţională! întârzierea s-a datorat şi căldurii sufocante (stau la etajul 
4 intr-un bloc din cartierul Trivale), a diabetului şi a altor suferinţe 
cronice care ămi provoacă o stare de epuizare, de secare a puterii de 
muncă. Din păcate nu am nici colaboratori pe măsură pentru revistă: 
mai toţi sunt agramaţi cu diplomă. Cei care vor să publice sunt zişi 
profesori care doresc să capete puncte pentru gradaţii, grade şi prime. 
Ei trimit compilaţii copiate din diferite cărţi. De aceea sunt nevoit 
să scriu eu articole pe care le semnez şi sub diferite pseudonime ca 
Ion Leşanu, Ionică Alconstant-Buică etc. Apoi vine corectarea, chiar 
şi de două-trei ori, a materialului cules... Indiferent de starea sănătăţii 

şi a vremii (sau a vremurilor) voi participa cu siguranţă la sesiunea 
CRIFST din 12 octombrie a.c. cu comunicarea Floarea reginei Dochia 
şi procesul comunismului. Multă sănătate şi sărutări de mâini Doamnei 
din parte-mi. Al dvs., Ion Nania”. 

Nota Şt. N.: Când Ion Nania a preluat revista trimestrială de 
istorie a Centrului Cultural Piteşti, intitulată „ Restituiri - Piteşti ”, 
aceasta era în al patrulea an de la înfiinţare. A publicat din martie până 
în decembrie 2006 nu mai puţin de 17 articole, apoi nimic! 

Scrisoarea 16. Piteşti, 27 august 2007 

Iubiţi prieteni şi ocrotitori ai umilului care vă iubeşte nespus, 

Cu ajutorul lui Dumnezeu, am reuşit să ajung şi în pragul acestei 
toamne. De patru luni mă lupt cu diabetul şi complicaţiile sale. Nu 
pot să lucrez mai nimic. Ameţit permanent, abia am reuşit să selectez 
vreo patru sute de cărţi pe care sper să le accepte vreo bibliotecă contra 
unei sume derizorii. Am nevoie de bani pentru pregătirea celui din urmă 
drum... Cu acest prilej am găsit printre hârtii, compunerea unui elev de 
acum 34 de ani care mi-a stârnit amintiri dureroase şi unele duioase, 
legate de ziua Sfântului Ierarh Alexandru. Zi în care predau regulat 
elevilor mei lecţia despre Războiul de independenţă, acea zi în care 
marele nostru domnitor şi rege Carol I s-a hotărât să salveze armata rusă 
de la dezastru arătând ţarului Alexandru cât de viteji pot să fie românii. 
In toată cariera mea de dascăl de istorie am folosit numai documente 
autentice şi nu cele venite de la partidul unic. Aşa se face că şi pentru 
lecţia predată acum 34 de ani am ales o carte foarte rară. Este vorba de 
Amintiri din Războiul independenţei, publicată în 1912 de dr. Gh. Sabin 
- ajuns prefect al judeţului Vâlcea. El a plecat la război împreună cu 
alţi 500 de studenţi, toţi înrolaţi ca voluntari. De altfel, mii de tineri 
din toate colţurile ţării au plecat la război cuprinşi de un entuziasm 
de nedescris. In fragmentul-document citit, autorul povesteşte cum 
un tânăr voluntar a murit sfârtecat de un obuz, înainte ca să vadă un 
turc, în braţele fratelui său [...]. Efectul pe care l-a avut citirea acestui 
fragment s-a văzut dintr-o compunere scrisă de un elev, când s-a dat de 
către diriginta lor tema „Profesorul meu drag . Iată ce s-a scris acest elev: 

„Ora de istorie. La catedră, tovarăşul profesor Nania care tocmai 
şi-a încheiat lectura cu fraza: „Şi astfel, tânărul acela, copii, cu puţin 

mai mare decât voi, a murit atât de tragic în războiul pentru indepen¬ 
denţa României din 1877”. Este una dintre numeroasele povestiri pe 
care tov. Profesor ni le citeşte în orele de istorie. Noi suntem atenţi 
şi simţim în noi acea empoţie pe care o ai atunci când te afli la faţa 
locului. Glasul său curge domol şi povestirea ne farmecă pe toţi ca un 
cântec minunat pe care-1 auzi într-o pădure vrăjită, cu zâne. Povestea 
ne rămâne adânc săpată în suflet şi, mai târziu, când ne vom aminti 
de ea, vom simţi aceeaşi emoţie ca şi prima dată [...]. In fiecare lecţie, 
tov. profesor îşi pune toată silinţa, dragostea şi pasiunea sa în a ne citi 
filă cu filă din marea carte a istoriei. 

Istoria României ne apare ca un film derulat de tov. profesor. 
Despre mulţi eroi ai ţării ştiam încă din primele clase, dar acum am 
aflat amănunte neştiute despre răscoale, revoluţii şi războaie [...]. 
Tovarăşul profesor este un om deosebit. îi scânteiază privirile şi este 
şi dânsul mişcat când ne vorbeşte despre strămoşii noştri şi faptele lor 
măreţe. Când face un semn cu mâna, aşa, într-o parte, parcă ridică o 
perdea de pe trecut şi noi putem vedea tot ce ne spune. 

Ca fizic, profesorul este un bărbat înalt, bine legat. Părul încârli- 
onţat şi dat pe spate lasă să se vadă o frunte largă, inteligentă. Ochii vii 
şi senini aruncă priviri caracteristice omului bun la suflet. 

Mihailov Viorel, elev în clasa a VUI-a, anul şcolar 1972-1973”. 

Mi-1 amintesc pe acest elev, era cuminte ca o fetiţă, mereu dornic 
de cunoaştere. Nu l-am mai întâlnit de atunci, nimeni nu ştie unde 
poate fi”. 

Nota Şt. N.: Iată cât de mult înseamnă pentru elevi un profesor 
bun, cu dragoste de meserie: le poate modela caracterul iar profesorul 
de istorie le poate da în plus, povestindu-le trecutul, mândria de a fi 
român. Din păcate, astăzi tocmai istoria românilor s-a redus la o oră pe 
lună! Ce să mai spun? încă suntem balcanici. N-ar fi rău dacă politi¬ 
cienii noştri ar da examen eliminator la această materie, ca de altfel 
şi la celelalte de cultură generală. Altfel riscăm să exclamăm ca Adolf 
Hitler în Mein Kampf. „Când aud de cultură îmi vine să împuşc” 2 . 

2 Autorul a ocupat această funcţie onorifică în perioada ianuarie 1995 - mai 2007, 
fiind ales de trei ori consecutiv şi fiind propus pentru al patrulea mandat pe care 
l-a refuzat, propunând pe actualul secretar, istoricul Valentin Marin, pregătit de 
dânsul ca succesor. (Nota red.) 

Scrisoarea de la „fratele meu mai mic” se încheie astfel: 

„Nu am vrut să plictisesc cu această lungă scrisoare. Am iubit din 
suflet pe marii noştri regi Carol I şi Ferdinand I care, devenind adevăraţi 
români în fruntea acestui popor harnic şi viteaz, primul a câştigat 
independenţa ţării, al doilea a făurit România Mare. Comunismul a 
transformat în rău sufletele oamenilor, a făcut din ţărani orăşeni, iar 
din cei care au rămas la sate mulţi au devenit leneşi şi hoţi. La mulţi 
ani cu sănătate şi împliniri. Ion Nania”. 

Scrisoarea 17. Piteşti, 17 făurar (februarie) 2008 

„Iubite Domnule Negrea şi Stimată Doamnă, 

Să uităm, dacă se poate, măcar la început de an, de necazurile şi 
nevoile cotidiene şi să ne bucurăm de marile noastre realizări. In acest 
colet veţi găsi ultima mea carte intitulată Legende şi Tradiţii , apărută 
recent la Editura „Alean”. Mi-am permis să dau pe copertă un citat 
din recenzia Dvs. despre monografia mea Mozăcenii - o veche aşezare 
din fosta ţară VlaşcaL 

Nota Şt. N.: Cu scrisul său caligrafic, Ion Nania a ţinut să-mi 
atribuie merite şi calităţi exagerate: „Distinsului român şi om de ştiinţă 
Ştefan Negrea, suflet mare, de ale cărui sfaturi şi încurajări am avut 
parte abia în a treia epocă a vieţii, îi dăruiesc cu recunoştinţă această 
carte despre legendele care mi-au încântat copilăria.Ion Nania”. 

Scrisoarea 18. Piteşti, 25 gustar 2009 

„Mult Stimate Domnule Profesor, 

Mulţumesc lui Dumnezeu că mi-a prelungit viaţa în urma unei 
come diabetice. Dacă mă voi simţi ca în prezent, ne vom revedea în 
octombrie la Sesiunea DIS-CRIFST, cu toată mâhnirea că nu mai 
sunteţi secretarul nostru. Dumneavoastră aţi avut o educaţie creşti¬ 
nească şi ne înţelegeţi, iertaţi, încurajaţi ca şi cum aţi fi încă secretarul 
DIS. Pentru tot binele şi sprijinul pe care mi l-aţi acordat, vă urez viaţă 
lungă, cu multă sănătate şi împliniri în ceea ce doriţi să mai lăsaţi pentru 
cei ce ne vor urma - alături de Doamna Alexandrina, căreia îi urez „La 
mulţi ani” pentru 30 august, ziua numelui Domniei sale, Ion Nania”. 

Nota Şt. N.: Această scrisoare era însoţită de ultima carte semnată 
de Nania, despre Rtisalii-o sărbătoare multimilenară în spaţiul românesc. 

Ea poartă următoarea dedicaţie: „Mulţumind lui Dumnezeu că încă 
mă aflu în viaţă, vă dăruiesc din tot sufletul, Domnule Prof. Dr. Ştefan 
Negrea, această carte despre obiceiurile multimilenare dispărute de 
pe frumoasa vale a copilăriei mele - Valea Mozacului - devenită azi o 
catastrofă ecologică. Ion Nania, 25 gustar, 2009”. 

Scrisoarea 19. Piteşti, 12 brumărel (octombrie) 2009 

„Mult Stimate Domnule Profesor, 

Soarta - care este de fapt voia Tatălui Ceresc - a decis să nune 
putem vedea în ziua de 23 octombrie la sesiunea CRIFST. Am fost 
depistat cu o tumoare foarte mare la colon. Luni, 28 septembrie a.c. 
am mers cu colonoscopia şi o recomandare specială la dr. Ioan Timaru 
de la Spitalul Militar Bucureşti care a fost categoric: „Cel mai târziu 
luni, 5 octombrie, se va interna pentru operaţie de anus contra naturii”. 
Am plecat refuzând să mi se facă o asemenea operaţie. Mă supun desti¬ 
nului. Deja vine zilnic acasă o fată de la Biblioteca Judeţeană Argeş să 
îmi înregistreze cărţile pentru predare. Cred că va dura mult - abia am 
ajuns la nr. 1250. Va lua mult timp şi predarea arhivei personale. Cu 
voia lui Dumnezeu sper să ne vedem la Sesiunea Muzeului Judeţean, 
la Piteşti, când veţi afla mult mai multe. Vă îmbrăţişez şi mă rog lui 
Dumnezeu pentru sănătatea Dvs, şi a Doamnei. Ion Nania”. 

Nota Şt. N.: Nici nu bănuiam că acesta avea să fie ultimul mesaj 
scris de mâna bunului nostru prieten pe o vedere cu Mănăstirea Agapia 
expediată prin poştă! De îndată ce am primit mesajul am avut cu el o 
lungă convorbire telefonică, încercând să-l conving să îşi facă operaţia, 
deoarece cunosc cazul unui profesor al meu care a trăit încă zece ani, 
murind de altă boală. Din nefericire a rămas la hotărârea lui... 

Vremea s-a scurs implacabilă, starea de sănătate a soţiei mele s-a 
deteriorat şi am fost nevoit să renunţ la Sesiunea ştiinţifică a Muzeului 
Argeş din Piteşti, ratând astfel şi întâlnirea cu Ion Nania. La 22 dec. 
2009 am găsit puţin răgaz să-i scriu pe verso-ul unei reproduceri după 
„Naşterea Domnului” de la Mănăstirea Stavronikita de pe muntele 
Athos o scrisoare cu noutăţile din viaţa CRIFST. Printre altele îl 
asiguram că voi publica o recenzie despre ultima sa carte (Rusaliile) 
şi că voi avea grijă, împreună cu Valentin Marin şi Oriana Irimia, 
să-i pregătim articolul încredinţat nouă spre publicare, intitulat: 

Degradarea naturii în judeţul Argeş în perioada 1948-2009 şi cauzele 
ei (titlu prescurtat, propus de mine) în revista Studii şi comunicări a 
Diviziei de Istoria Ştiinţei. 

Neliniştit de tăcerea lui îndelungată şi de faptul că nu mai 
răspundea la telefon, am cerut informaţii de la redacţia revistei Argeş 
- înainte de a pune scrisoarea la cutie. Am aflat cu mâhnire că Nania 
plecase deja pe drumul fără de întoarcere la 13 decembrie 2009. 
Dumnezeu să-l odihnească şi să-i fie ţărâna uşoară, că mult a mai avut 
de tras în viaţă din cauza verticalităţii, a mândriei sale de ţăran român, 
care a suferit psihic şi chiar fizic văzând cum, în ultimele două decenii, 
bogăţiile ţării, realizate prin truda a 22 de milioane de români, au fost 
jefuite făţiş, fără ruşine, de aşa-zisa „clasă politică”, în numele liber¬ 
tăţii şi al democraţiei, politicieni care au avut şi au grijă să lungească 
„tranziţia la infinit”. „Cum să uităm - îmi scria Nania în decembrie 
2005 - de bolşevicii noştri care au acumulat în doar 17 ani bogăţii 
pe care bancherii din lumea capitalistă le-au strâns în sute de ani - în 
timp ce marea gloată a românilor în zilele de Crăciun şi de Anul Nou 
abia îşi poate cumpăra cartofi şi o bucată de carne...” 

Repere cronologice 

Ion Nania s-a născut la 25 martie 1934 în satul Mozăceni (jud. 
Argeş). 

A copilărit în casa părintească, situată în câmp, la 1 km de inima 
satului. Tatăl lucra casele şi binalele sătenilor, dar mai ales doage la 
conacul din pădurea boierului Şerban Iordache; seara îl adormea 
citindu-i cu voce tare un basm sau ziarul căpătat de la boier sau preot. 

A început să muncească de la şase ani (1941), păşunând micul 
ciopor de oi şi vite alături de alţi oameni din sat. Aici, de la bătrânii 
satului a învăţat datinile strămoşeşti, numele şi tainele plantelor şi 
animalelor, legile nescrise ale pământului etc. 

în 1945, tatăl, întors de la război, zdrobit de schijele unei bombe, 
şi-a reluat activitatea la conacul din pădurea lui Ştefan Iordache. 
Văzând setea de cunoaştere a băiatului, de câte ori se întâlneau, 
boierul îi povestea din istoria nescrisă a boierilor munteni: Basarabii, 
Craioveştii, Goleştii. „Cei mai vechi au fost Bălăcenii, de mii de ani; 
ei au fost urmaşii unui rege al dacilor, pe nume Bal, care a stăpânit 

din începuturi Ţara Vlaşca şi Teleormanul; ei au fost primii condu¬ 
cători ai ţării; apoi s-au ridicat Basarabii, mai târziu, de la Negru-Vodă 
încoace”. (I. Nania, 2007, p. 10-11). De la boierul Ştefan Iordache 
copilul Ion Nania a auzit numeroase legende cu Bălăcenii. O parte 
din ele sunt povestite în cartea Legende şi tradiţii (I. Nania, 2007) care 
poartă următoarea dedicaţie: „Dedic această carte izvorâtă din sufletul 
neamului românesc, ultimului descendent al marii familii de boieri 
români învăluiţi de misterul legendelor care mi-au încântat copilăria, 
domnului academician Constantin Bălăceanu - Stolnici şi fostului 
coleg din clasa I de gimnaziu, Victor Iordache, mort foarte tânăr, prin 
înec intr-un lac din Bucureşti”. 

In 1947, la stăruinţa boierului Şerban Iordache, tatăl băiatului a 
acceptat să dea examen pentru o bursă la Gimnaziul Unic din Teiu-Deal. 
Iniţial se opunea pentru că, el fiind schilodit pe front, băiatul ţinea 
gospodăria, era singurul care muncea. Obţinând bursa pentru clasa 
întâi, la început mergea la şcoală desculţ, cei 13 km dus-întors până la 
gimnaziu; abia după ce cădea bruma a încălţat opincile. 

Anul şcolar 1947-1948 l-a absolvit ca premiant I cu coroană. In 
anul următor, odată cu venirea comuniştilor la putere, directoarea Maria 
Bichiu a fost schimbată, bursele s-au dat, fără concurs, copiilor cu părinţi 
săraci (chiar dacă erau săraci din cauza băuturii şi lenei de a munci). 
Boierul Şerban Iordache a fost ridicat, bătut, dus la Piteşti unde a murit 
curând intr-un spital; avea 85 de ani. Tatăl lui Nania n-a primit pensie de 
invalid deoarece a luptat pe frontul de la răsărit; a murit în 1953. 

în 1953 a absolvit liceul. Refuzând propunerea de a se înrola în 
securitate, direct sublocotenent, propunerea de a se înscrie în Partidul 
Comunist şi postul de profesor la Câmpulung, a acceptat o catedră la 
ţară pentru a-şi ajuta mama. Aceste refuzuri l-au costat rămânerea ca 
suplinitor toată viaţa. în schimb se putea lăuda la prieteni că este unul 
dintre puţinii profesori de ştiinţe sociale (respectiv de istorie) din ţară 
care se pot mândri că nu au avut niciodată carnet roşu de comunist. 
Poziţia intransigentă i-a adus multe suferinţe, fiind ridicat de câteva 
ori, anchetat şi supus unor cazne cumplite la sediul Securităţii din 
Topoloveni, unde era şi sediul raionului. 

în 1958 şi 1959 a obţinut câteva premii pentru culegeri de 
folclor. 

în 1974 a prezentat un volum, Legende şi mituri, la Editura Ion 
Creangă care l-a respins sub pretextul că nu conţinea mituri şi legende 
inedite şi că planul editorial avea deja volume cu acest profil. La rândul 
său, Editura Litere l-a respins în anul 1975 ca nerealizat suficient din 
punct de vedere literar. Verificând arhivele de folclor din Bucureşti şi 
Cluj, Nania a constatat că legendele culese de el nu se află nici măcar 
ca variante în aceste arhive. în 1977 depune manuscrisul la Centrul de 
îndrumare a Creaţiei Populare al Judeţului Argeş. Directorul Costin 
Alexandrescu a scris pe prima pagină: „Lucrarea poate fi tipărită” dar 
nu s-a făcut din lipsă de fonduri. Mai târziu, Nania a aflat că volumul 
s-ar fi tipărit imediat dacă autorul ar fi acceptat să renunţe la legendele 
în care apare Dumnezeu şi la cele în care se pomeneşte de neamul 
Bălăcenilor. 

în 1985 Nania a făcut un bilanţ al realizărilor sale consemnat 
în prefaţa cărţii sale Legende şi tradiţii: „Rămân cu satisfacţia că, în 
ciuda prigoanei şi a bestialităţilor la care am fost supus în tot timpul 
dictaturii bolşevice, cu ajutorul lui Dumnezeu toate persecuţiile m-au 
întărit, mi-au consolidat credinţa, rezistenţa fizică şi psihică, dar şi 
puterea de a mă bucura de o parte a muncii [...]. Căutând să formeze 
„omul nou” ateu, leneş, mincinos şi hoţ ei au anihilat hărnicia, dăruirea 
pentru binele societăţii, cinstea şi mai ales sacralitatea. Cu credinţa 
în Dumnezeu, convins de prăbuşirea comunismului, sacrificându-mi 
trupul, banii şi viaţa de familie, am reuşit să colind ţara şi să adun 
comori, astăzi uitate de toţi. Am simţit bucuria muncii împlinite în 
trei volume care însumează abia 1 400 de pagini din cele peste 10 000 
bătute la maşină până în 1985. Este bucuria muncii din a doua epocă 
a vieţii a generaţiei mele”. 

„A treia epocă, pe care o trăim, a început cu fâgăduirea unui 
comunism cu faţă umană, căutându-se impunerea acestei noi fericiri 
cu ajutorul hoardelor dezlănţuite, înarmate cu beţe şi târnăcoape, 
care mărşăluiau prin Capitală, lovind şi omorând, cu urlete sinistre: 
„Moarte intelectualilor!” sau „Noi muncim, noi nu gândim!” sau 
„Noi nu ne vindem ţara!”. Eăgăduitorii n-au vândut-o; au jefuit-o şi 
o jefuiesc în continuare fără ruşine. în locul boierilor pe care i-am 
avut model de viaţă în copilărie au apărut miliardarii jefuitori. Dacă 
în timpul dictaturii bolşevice eram socotit un element duşmănos, iar 

numele îmi era trecut pe lista neagră, neputând să public, azi nu am 
sponsori. In locul boierilor care apreciau valoarea şi iubirea de neam şi 
ţară, care îmi fâgăduiseră întreţinerea pentru studii, noii „boieri” sunt 
dezinteresaţi până şi de etnocultura şi istoria neamului”. 

A murit, răpus de cancer, la 13 decembrie 2009 în Piteşti. Trăind 
numai din pensia mizeră de fost profesor suplinitor, şi-a asigurat 
înmormântarea după datinile ţăranilor din Mozăceni, din vânzarea 
bibliotecii în care şi-a băgat micile economii de-a lungul anilor. A 
murit aşa cum a trăit: modest, trudind în tăcere până în ultima clipă 
la realizarea lucrărilor de specialitate pe baza materialelor şi datelor 
culese pe teren. 

Opera 

Profesorul Ion Nania a avut o intensă activitate didactică şi mai ales 
ştiinţifică pe care a valorificat-o în numeroase publicaţii - multe dintre 
ele bucurându-se de aprecierea specialiştilor din domeniile respective. 
Un bilanţ făcut pe baza listei publicate ca anexă, în ultima carte a 
lui Nania (2009) de către Alexandru Mărchidan, directorul Editurii 
„Alean” din Piteşti, poate fi exprimat în cifre după cum urmează: 

- 5 cărţi (arheologie, istorie, etnologie, etnozoologie şi etnobo- 
tanică, folclor etc.); 

- 111 lucrări şi articole ştiinţifice (din diferite domenii ale ştiin¬ 
ţelor naturii); 

- 127 articole în diferite ziare şi reviste din toată ţara; în total 243 
titluri. La acestea se adaugă cele peste 250 de comunicări redactate 
şi prezentate în centrele universitare şi culturale din ţară în perioada 
martie 1958 - mai 2009. Lista lui Mărchidan cuprinde, de asemenea, 
72 articole conţinând referiri şi aprecieri, inclusiv recenzii despre 
articolele şi cărţile publicate de Ion Nania. 

Trimiţând la sursa bibliografică indicată mai sus, mă voi mărgini 
la alcătuirea unei selecţii de lucrări care să-l reprezinte. 

Cărţi publicate 

Ion Nania a publicat, pe parcursul a 32 de ani (1977-2009), 
cinci cărţi. Cea mai realizată dintre ele, prin metoda de cercetare, 
erudiţie şi competenţă este desigur monografia satului natal, 

Mozăceni - Argeş. Această carte, scrisă într-o românească neaoşă, 
excelează prin conţinutul bogat în date culese la faţa locului - fiind 
cea mai completă şi mai documentată ştiinţific din câte am citit până 
acum. Consumându-i o bună parte din energia creatoare, atât în faza 
de culegere metodică a datelor în teren, cât şi în cea de prelucrare a 
datelor şi elaborare propriu-zisă a textului, poate fi considerată cartea 
vieţii sale, model de monografie a unei localităţi ( vide Negrea, 2005). 
Iată lista celor cinci cărţi: 

1. Istoria vânătorii în România - Din cele mai vechi timpuri până 
la instituirea legii de vânătoare - 1891, Editura Ceres, Bucureşti, 1977, 

280 pp. 

2. Vânatul pe teritoriul României - Mărturii arheologiei, istorice, 
folclorice şi etnologice pespre mamifere dispărute şi pe cale de dispariţie. 
Editura Sport-Turism, Bucureşti, 1991, 344 pp. 

3. Mozăceni - o veche aşezare din fosta ţară Vlaşca, Editura 
Paralela 45, Piteşti, 790 pp. 

4. Legende şi tradiţii. Editura Alean, Piteşti, 2007, 147 pp. 

5. Rusaliile, sărbătoare multimilenară în spaţiul românesc. Editura 
Alean, Piteşti, 114 pp. 

Studii şi articole publicate 

Ion Nania a publicat peste o sută de lucrări şi articole în disciplinele 
ştiinţifice în care devenise un specialist recunoscut de personalităţi 
consacrate, cu precădere dintre istorici, arheologi, etnologi, etnobota- 
nişti, etnozoologi şi folclorişti. Am selectat din lista întocmită de Al. 
Mărchidan câteva lucrări semnificative din care să rezulte preocupările 
sale ştiinţifice în anii 1963-2007 ( vide I. Nania, 2009, p. 97-109): 

- Contribuţii la problema localizării luptei de la Rovine, SAI, V, 

1963: 431 - 435. 

- Două depozite neolitice în raionul Costeşti, SCIV, 16,2, 1965: 
311-321. 

- Istorie şi pescuit pe Drâmbovnic, Vânătorul şi pescarul sportiv, 
Anul XXII, nr. 3 (252), martie 1970, p. 12. 

- Noi descoperiri din paleoliticul inferior în judeţul Dâmboviţa, 
Studia valahica, Muzeul Judeţean Dâmboviţa, Târgovişte, 1970, 
pp. 3-78 + 3 planşe. 

- Un preţios izvor care aminteşte căderea statului lui Burebista: 
tezaurul de la Sprâncenata, Studii şi comunicări, IV, Piteşti, 1972, 
pp.205-219. 

- Un fiu care luptă departe, Magazin istoric, anul IV, nr. 5 (62) 
1972, p. 52-53. 

- Dimitrie Cantemir, precursor al etnologiei româneşti. Oltul, 
anul VI, nr. 1968, Slatina, 11 aug. 1973, p. 2. 

- Au fost dacii politeişti? Noi, Tracii, Milano, anul III. nr. 39, 
nov. 1977, pp. 1-6 şi nr. 40, dec. 1977, pp. 75-92. 

- Ţestul - cel mai vechi obiect de copt pâine, al X-lea Simpozion 
Naţional de Istorie şi Retrologie agrară a României, Baia Mare, 15-18 
iunie 1988, pp. 50-51. 

- Iepurele în onomastica românească, Diana, Anul II, nr. 12, 
Timişoara, 1992, p. 7. 

- Curse din vechime, Almanah VPR, 1993, pp. 28-29. 

- Cocoşul de câmp, cocoşul de pădure sau cocoşul aldai, Satu 
Mare - Studii şi comunicări, voi. I, 2000 - Ştiinţele naturii, Muzeul 
Judeţean Satu Mare, pp, 182-219. 

- Necropola Hallstattiana de la Ţiţeşti, Argesis, tom. XI, Muzeul 
Judeţean Argeş, Piteşti 2002, pp. 49-52. 

- Tradiţia întemeierii Piteştilor — numele oraşului - primele 
atestări, Restituiri-Piteşti, Revistă trimestrială de istorie a Centrului 
Cultural Piteşti, Anul IV, nr. 11, mai 2006, pp. 4-8 - pseudonim Ion 
Leşanu. 

- Florica - vatra Brătienilor - „naşă” pentru alte sate, 
Restituiri-Piteşti, Anul IV, nr. 11, mai 2006, pp. 29-30. 

- Ziua Lupidui - 23 august, Restituiri-Piteşti, Anul IV, nr. 12, 
august 2006, pp. 6-8, speudonim Ionică Alconstant Buică. 

- Aspecte istorice privind mamifere dispărute din zona Piteştilor, 
Restituiri-Piteşti, Anul IV, nr. 12, august 2006, pp. 21-26, pseudonim 
Ion Leşanu. 

- Numai prin (re)învăţarea adevărului istoric poporul român îşi 
va (re)căpăta demnitatea, Restituiri-Piteşti, Anul IV, nr. 13, decembrie 
2006, pp. 2-4. 

- încă un nume necunoscut al unei plante: Tiriplic (Trifolium 
campestre Schreb.) Caiete folclorice Argeş, centrul Judeţean pentru 

Conservarea şi Promovarea Culturii Tradiţionale Argeş - Asociaţia 
Folcloriştilor Argeşeni „C. Rădulescu-Codin”, Piteşti, 2009, 
pp. 129-133. 

A mai publicat în ziare şi reviste precum Secera şi ciocanul. Flacăra, 
Glasul dreptăţii, Argeşul liber, Imposibil, Curierul de Argeş. 

Contribuţia lui Ion Nania în domeniile ştiinţifice în care s-a 
specializat este substanţială. El a avut grijă s-o împărtăşească tuturor 
oamenilor şi prin articole de popularizare în presa locală şi naţională, 
la manifestări ştiinţifice şi culturale de pe întreg cuprinsul ţării etc. 
Cum bine remarca Al. Marchidan, „O personalitate de asemenea talie 
nu putea să nu se bucure de aprecierea contemporanilor. Unii i-au 
pomenit doar numele, impresionaţi de participarea activă la cele mai 
de seamă întruniri ştiinţifice sau culturale, alţii i-au adus elogii în cele 
mai diferite publicaţii şi articole, în lucrări de specialitate, ba chiar şi 
în romane”. în lista de lucrări pe care o prezintă ( vide I. Nania, 2009, 
p. 110-113) se regăsesc autorii şi lucrările în care apar unele din aceste 
aprecieri; nu au fost trecute lucrările cu note infrapaginale în care este 
citat şi Ion Nania. 

Prin moştenirea culturală-ştiinţifică lăsată generaţiilor viitoare 
sub formă de cărţi şi articole, Ion Şerban Nania şi-a înscris definitiv 
numele cu majuscule în istoria neamului românesc pe care l-a iubit 
fără rezerve. De altfel, din toate scrierile sale răzbate mândria de a 
fi „din Vlaşca, din Mozăceni - sat cu nume străvechi şi frumos de 
origine geto-dacă”... Amintirea lui va rămâne neştearsă în memoria 
semnatarului acestor rânduri, mândru, la rândul său, că a descoperit 
în inima Piteştiului pe acest om cu suflet de copil mare şi credul, 
înnăscut cercetător ştiinţific, pasionat de studiul mediului înconju¬ 
rător sub toate aspectele şi înzestrat cu harul scrisului - dar neînţeles 
de oamenii meschini sau mediocri, mai totdeauna acăpărători ai 
puterii, oriunde s-ar afla, care i-au căşunat multă suferinţă sufletească 
şi trupească. Dumnezeu să îl odihnească în pace! 

